P6_TA(2004)0023

Κατάσταση στη Γεωργία

Ψήφισμα του Ευρωπαϊκού Κοινοβουλίου σχετικά με τη Γεωργία

Το Ευρωπαϊκό Κοινοβούλιο,

- έχοντας υπόψη τη συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου [1], που τέθηκε σε ισχύ το 1999,

- έχοντας υπόψη τα προηγούμενα ψηφίσματά του σχετικά με τις σχέσεις με τις χώρες της περιοχής, ιδίως δε την σύστασή του της 26ης Φεβρουαρίου 2004 προς το Συμβούλιο σχετικά με την πολιτική της ΕΕ έναντι του Νοτίου Καυκάσου [2],

- έχοντας υπόψη την αναπτυσσόμενη πολιτική "Ευρύτερη Ευρώπη — Γειτονικές σχέσεις" της Ευρωπαϊκής Ένωσης, στην οποία πολιτική περιλαμβάνεται και η περιοχή αυτή, καθώς επίσης τον μακροπρόθεσμο δεδηλωμένο στόχο των χωρών της περιοχής να συμμετάσχουν πλήρως στην Ευρωπαϊκή ενοποίηση και συνεργασία,

- έχοντας υπόψη το άρθρο 103, παράγραφος 4, του Κανονισμού του,

Α. εκφράζοντας την ικανοποίησή του για τις συνεχιζόμενες πολιτικές και οικονομικές μεταρρυθμίσεις, τα μέτρα για τη ανάπτυξη σταθερών και αποτελεσματικών δημοκρατικών θεσμών, καθώς και τις προσπάθειες της κυβέρνησης να αντιμετωπίσει την εκτεταμένη διαφθορά προκειμένου να δημιουργήσει μια ειρηνική και ευημερούσα Γεωργία ικανή να συμβάλει στη σταθερότητα της περιοχής και της υπόλοιπης Ευρώπης,

Β. εκφράζοντας τη λύπη του για την έκρηξη βίας στην περιοχή της Νότιας Οσετίας, και την κλιμάκωση της βίας, που είχε ως αποτέλεσμα θανάτους, τραυματισμούς και σοβαρές υλικές ζημιές,

Γ. λαμβάνοντας υπόψη ότι η στασιμότητα που παρατηρείται στις προσπάθειες επίλυσης της σύγκρουσης στις περιοχές της Αμπχαζίας και της Νότιας Οσετίας αποτελεί εμπόδιο για την ανάπτυξη της Γεωργίας,

Δ. λαμβάνοντας υπόψη ότι η Ευρωπαϊκή Ένωση πρέπει να εντείνει τη στήριξή της στις συνεχιζόμενες προσπάθειες επίλυσης των συγκρούσεων στη Γεωργία και στο Νότιο Καύκασο, σε συνεργασία με τον Οργανισμό για την Ασφάλεια και Συνεργασία στην Ευρώπη (ΟΑΣΕ) και άλλους φορείς,

Ε. λαμβάνοντας υπόψη ότι οι "προεδρικές εκλογές" που διεξήχθησαν στην Αμπχαζία στις 3 Οκτωβρίου 2004 πρέπει να θεωρηθούν ως παράνομες και απαράδεκτες λόγω ελλείψεως συμφωνίας σχετικά με το οριστικό καθεστώς της Αμπχαζίας, δεδομένου ότι βασίζονταν σε εκλογικό σώμα 115000 ατόμων, ενώ περισσότεροι από 300000 γεωργιανοί πολίτες είχαν προηγουμένως στερηθεί τα πολιτικά τους δικαιώματα με την εκδίωξή τους από τις εστίες τους στην περιοχή,

ΣΤ. εκφράζοντας τη λύπη του για τις πρόσφατες δηλώσεις των ρωσικών αρχών σχετικά με την χρήση προληπτικών πληγμάτων στο Νότιο Καύκασο στο πλαίσιο του ρωσικού δόγματος ασφαλείας και υπογραμμίζοντας ότι πρέπει απαραιτήτως η Ρωσία να συμμετέχει στην επίλυση των υφιστάμενων συγκρούσεων,

1. εκφράζει την πλήρη υποστήριξη στην ανεξαρτησία και την εδαφική ακεραιότητα της Γεωργίας και εφιστά την προσοχή στην ανάγκη επίτευξης λύσης στις συγκρούσεις στην Αμπχαζία και τη Νότια Οσετία μέσω αποκλειστικά ειρηνικών διαπραγματεύσεων και μέτρων οικοδόμησης εμπιστοσύνης, και με σεβασμό του δικαιώματος των λαών της Γεωργίας να προσδιορίσουν τους δικούς τους πολιτιστικούς, κοινωνικούς, οικονομικούς και πολιτικούς στόχους·

2. ζητεί από τη Γεωργιανή Κυβέρνηση να αναλάβει δέσμευση όσον αφορά την αυτονομία της Αμπχαζίας και της Νότιας Οσετίας, δέσμευση που φαίνεται να αποτελεί προϋπόθεση για την επίτευξη ειρηνικής λύσης των συγκρούσεων και εθνικής ένωσης βασισμένης στη συναίνεση·

3. επιμένει ότι η πλήρης αποστρατιωτικοποίηση, με την εξαίρεση της κοινής ειρηνευτικής δύναμης του ΟΑΣΕ, της εμπόλεμης ζώνης της Νότιας Οσετίας αποτελεί προϋπόθεση για την επίτευξη μιας μόνιμης ειρηνικής διευθέτησης της διένεξης στην περιοχή· ζητεί από το Συμβούλιο να υποστηρίξει την περαιτέρω ενίσχυση της αποτελεσματικότητας της αποστολής του ΟΑΣΕ στην περιοχή·

4. απορρίπτει ως παράνομες τις "προεδρικές εκλογές" στην Αμπχαζία και καλεί την Επιτροπή και το Συμβούλιο να παράσχουν την υποστήριξή τους στην εντατικοποίηση της διαδικασίας των υπό την αιγίδα των Ηνωμένων Εθνών διαπραγματεύσεων στη σύγκρουση Γεωργίας-Αμπχαζίας·

5. χαιρετίζει την έναρξη της αποστολής "κράτος δικαίου" της ΕΠΑΑ στη Γεωργία· πιστεύει ότι η αποστολή αυτή αντιπροσωπεύει ένα βήμα προόδου στις σχέσεις μεταξύ ΕΕ και Γεωργίας καθώς και στην πορεία της χώρας προς την κατεύθυνση της καθιέρωσης βαθύτερων και αποτελεσματικότερων σχέσεων με την ΕΕ και του ενστερνισμού των στόχων της ευρωπαϊκής πολιτικής καλής γειτονίας·

6. καλεί την Ευρωπαϊκή Ένωση και την Προεδρία της ΕΕ να χορηγήσουν στον ειδικό εκπρόσωπο της ΕΕ για τον Νότιο Καύκασο όλους τους αναγκαίους πόρους ώστε να καταστούν οι ενέργειές του αποτελεσματικές και ορατές, και να αναλάβουν περαιτέρω αποφασιστική δράση για τη διασφάλιση των πολιτικών στόχων της Ευρωπαϊκής Ένωσης στην περιοχή, συμπεριλαμβανομένου ενός μεσολαβητικού ρόλου για την επίλυση των συγκρούσεων·

7. καλεί το Συμβούλιο και την Επιτροπή να εξασφαλίσουν την πλήρη συμμετοχή της Ρωσικής Ομοσπονδίας στην εν λόγω διαδικασία διασφάλισης της σταθερότητας μέσω πολιτικών διαπραγματεύσεων και καλεί την κυβέρνηση της Ρωσικής Ομοσπονδίας να απόσχει από οποιαδήποτε ενέργεια θα έθετε σε κίνδυνο τη διαδικασία αυτή· καλεί το Συμβούλιο και την Επιτροπή να συμπεριλάβουν το ζήτημα της εδαφικής ακεραιότητας της Γεωργίας στην ατζέντα του διαλόγου με τη Ρωσία στο πλαίσιο της Συμφωνίας Εταιρικής Σχέσης και Συνεργασίας·

8. καλεί μετ' επιτάσεως τη Ρωσική Ομοσπονδία να σεβαστεί τις δεσμεύσεις που ανέλαβε ενώπιον της διάσκεψης κορυφής του ΟΑΣΕ στην Κωνσταντινούπολη το 1999 περί μείωσης και απόσυρσης των ρωσικών ενόπλων δυνάμεων από την Γεωργία, και υποστηρίζει τη δέσμευση που ανέλαβε η Γεωργία με δήλωση του Προέδρου Σακασβίλι ενώπιον του ΟΗΕ, ότι δεν θα εισέλθουν ξένα στρατεύματα όταν αποσυρθούν τα ρωσικά·

9. ζητεί την ενεργό συμμετοχή της ΕΕ στην ανάπτυξη σειρά πρωτοβουλιών για την άρση του αδιεξόδου στην περιοχή·

10. χαιρετίζει, στο πλαίσιο αυτό, τη συμφωνία που επιτεύχθηκε για μελλοντική συνάντηση του Πρωθυπουργού της Γεωργίας, Ζουράμπ Ζβάνια με τον αυτονομιστή ηγέτη της Νότιας Οσετίας, Εντουάρντ Κοκόιτι· ζητεί από το Συμβούλιο να παρακολουθήσει στενά τις εξελίξεις, καταβάλλοντας κάθε δυνατή προσπάθεια για τη διευκόλυνση του διαλόγου και την πρόληψη της κλιμάκωσης της έντασης·

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην Προεδρία της Ευρωπαϊκής Ένωσης, στο Γενικό Γραμματέα του ΟΗΕ, στον Οργανισμό για την Ασφάλεια και Συνεργασία στην Ευρώπη, στο Γενικό Γραμματέα του ΝΑΤΟ, στον Πρόεδρο και στο Κοινοβούλιο της Γεωργίας, και στις ντε φάκτο αρχές της Νότιας Οσετίας και της Αμπχαζίας.

[1] ΕΕ L 205 της 4.8.1999, σ. 1.

[2] P5_TA(2004)0122.

--------------------------------------------------